אגם קרעון

אגם קרעון (בערבית: بحيرة قرعون, בתעתיק מדויק: בֻּחַ֫יְרַת קַרְע֫וּן; בניב הלבנוני, המילה "קרעון" נהגית גם אַרְע֫וֹן או אַרְעַ֫אוּן) הוא אגם מלאכותי הנמצא בחלקה המרכזי של בקעת הלבנון, בתחומי מחוז מערב הבקאע, ושטחו כ-11 קמ"ר. האגם נוצר בקרבת העיירה קרעון , הנמצאת ממזרחו, לאחר שבשנים 1959–1965 הוקם במקום סכר על נהר הליטני. גובהו של הסכר 62 מטר ואורכו 1,100 מטר, והוא תוחם את האגם מצידו הדרומי. אורכו של האגם 11 קילומטר. האגם משמש כמאגר מים שנפחו 220 מיליון מטר מעוקב. עודפי המים מהאגם מוזרמים בתעלה שאורכה 6.5 ק"מ לתחנת כוח הידרואלקטרית תת-קרקעית, המפיקה עד 185 מגה-ואט - הפרויקט ההידרואלקטרי הגדול ביותר בלבנון. האגם משמש גם להשקיית שטחים חקלאיים על פני כ-310 קמ"ר בדרום לבנון וכ-80 קמ"ר באזור בקעת הלבנון (הבקאע). על חוף האגם נמצאים בית מלון וכן כמה מסעדות. במבצע שלום הגליל בשנת 1982 כבשה ישראל חלקים נרחבים מנהר הליטני, כולל את כל אגם קרעון, ושלטה באזור עד נסיגת צה"ל מהאזור ב-1985. לקריאה נוספת קישורים חיצוניים